Põhja-Koreal ei ole praegu mitte midagi kaotada, kuna riigi  rahvusvahelised suhted on ummikusse jooksnud ja kõikvõimalikud sanktsioonid on neile juba kehtestatud, rääkis euroliidu diplomaat Hiinas ja Mongoolias Hannes Hanso.    "Põhja-Korea käitumine ei muutu, sest riik on niikuinii isolatsioonis. Ainuke tuiksoon, millega Põhja-Koreal on veel mingisugune suhtlemine, on Hiina, mille kaudu saadakse kaupu ja mille kaudu viiakse Põhja-Koreast välja maavarasid," rääkis Hanso Vikerraadio saatele "Uudis+".    Hanso ütles, et pinged Põhja-Korea ja Lõuna-Korea vahel  on pidevalt käinud üles-alla ning juba 2010. aastal on olnud mitu sündmust, mis on riikide vahel pingeid suuremaks kerinud.    Tänahommikust konflikti kahe riigi vahel hindab Hanso väga murettekitavaks, kuna tegu on suurima sõjalise intsidendiga alates 1950. aastatest. Lõuna-Korea suhtes on olukord tema sõnul ääretult murettekitav, sest pealinn Seoul asub Yeopyeongi saarest, kuhu Põhja-Korea 200 pommi tulistas, vaid 120 kilomeetri kaugusel.    Hanso avaldas lootust, et täiemahuliseks  sõjategevuseks siiski ei lähe, kuigi Põhja-Korea motiive ei oska keegi teada. "Motiivideks võib olla mingi sisemine poliitiline pinge - võim peaks Kim Jong-ililt minema üle tema pojale. Põhja-Korea on pingete tekkimist kasutanud varem ära parema positsiooni saavutamiseks läbirääkimistel. Mille pärast Põhja-Korea selliseid rünnakuid teeb, on raske öelda," selgitas ta.    Samas märkis diplomaat, et Põhja-Korea on viimasel ajal andnud mõista, et on valmis alustama taas kuuepoolseid läbirääkimisi  tuumaprogrammi osas.    Hanso tõdes, et Põhja-Koreale on määratud mitmeid sanktsioone, kuid riik jätkab ikkagi oma tegevust. "Vaatamata sanktsioonidele ÜRO ja teiste riikide poolt ning vaatamata Põhja-Korea vastastele resolutsioonidele, toimub tegevus Põhja-Koreas ikka edasi. Kuskilt tuleb Põhja-Koreale tehnoloogiat juurde ja on suur küsimärk, kust ja kuidas riik seda tehnoloogiat saab," arutles ta.    Põhja-Korea saab tema sõnul oma tegevust jätkata ka seetõttu, et talle võimaldatakse  mitmeid soodustusi. "Traditsiooniliselt on Põhja-Koreaga suhtlemisel probleemiks see, et kui halvad uudised riigi kohta tulevad ja Põhja-Korea sanktsioonide vastu rikkumisi toime paneb, siis alati on tema halba käitumist siiani premeeritud kas abisaadetiste suurendamisega või siis järeleandmistega läbirääkimistel."    RahvusRinghääling